**Zápisnica zo zasadnutia výboru Slovenskej spoločnosti patológov SLS**

dňa 9.11.2012 na Martinskom bioptickom seminári v Lúčkach.

**Prítomní:**

Výbor SSP SLS: D. Daniš, P. Szépe, M. Švajdler, M. Benčat, K.Kajo - výbor bol uznášaniaschopný.

(Pre nepriechodnosť Donovalov sa oneskorili ale postupne prišli B. Rychlý a H. Šidlová)

**Neprítomní:**

P.Vereš a P.Bohuš

**Program:**

1. Otvorenie
2. Diskusia na tému členské pre rok 2013
3. Diskusia na tému ceny imunohistochemických vyšetrení
4. Zoznam odborných podujatí pod záštitou SSP SLS na rok 2013
5. Informácia o zaslaní žiadostí o sponzorstvo uvedených podujatí rôznym súkromným firmám
6. Diskusia na tému DRG
7. Diskusia na tému hlavného odborníka
8. Prizvanie hlavného odborníka na zasadnutie výboru
9. Záver

**Ad 1:** Po kontrole uznášaniaschopnosti zasadnutie výboru otvoril prezident SSP SLS D. Daniš a poďakoval prítomným za účasť na zasadnutí.

**Ad 2:** D.Daniš informoval, že na žiadosť českého partnera treba vyriešiť financovanie vydávania časopisu ČESKO-SLOVENSKÁ PATOLOGIE. Keďže doterajšie členské neumožňuje jeho spolufinancovanie, na základe diskusie, do ktorej sa zapojili všetci prítomní, bolo dohodnuté, že členské zvýšime **na rok 2013 na 50,- eur ročne** pre každého člena. Z tejto sumy sa bude platiť aj ročné predplatné časopisu Č-S patológie pre každého člena. Administratívne to so SLS zabezpečí D.Daniš.

**Všetci prítomní s návrhom jednomyseľne súhlasili.**

**Ad 3:** D.Daniš otvoril diskusiu na tému ceny imunohistochemického vyšetrenia. Keďže túto tématiku sme mailovo prediskutovali už pred zasadnutím, po diskusii, do ktorej sa zapojili všetci prítomní výbor jednomyseľne skonštatoval, že vo vzťahu k všetkým poisťovniam budeme presadzovať zachovanie terajšej úrovne. Súčasne sme sa dohodli, že na plánované stretnutie so zástupcami poisťovní pôjde naša delegácia v zložení D.Daniš,L.Plank,M.Benčat, K.Kajo a M.Švajdler a okrem vyššie uvedeného bude obhajovať aj stanovisko, aby poisťovne akceptovali nami indikovanú početnosť imunohistochemických vyšetrení .

**Všetci prítomní s návrhmi jednomyseľne súhlasili.**

**Ad 4 a 5:** D.Daniš informoval, že na základe predchádzajúcej mailovej diskusie a na základe podkladov z jednotlivých pracovísk sme vytvorili zoznam 7 odborných podujatí, ktoré sa budú v roku 2013 konať pod záštitou SSP SLS (zoznam bol už zaslaný na sekretariát SLS a je aj prílohou č. 1 tejto zápisnice). Tento zoznam bol zaslaný aj rôznym firmám so žiadosťou o ich sponzorstvo. Súčasne sa výbor po diskusii, do ktorej sa zapojili všetci prítomní, dohodol, že vytvoríme rating jednotlivých podujatí, ktorý bude kľúčom k prerozdeleniu sponzorských príspevkov.

**Všetci prítomní s návrhmi jednomyseľne súhlasili.**

**Ad 6:** D. Daniš informoval, že na základe „neoverených“ informácii sa pokračuje na MZ SR v práci na tzv. DRG. Keďže informáciu na túto tému zahrnul do odborného programu seminára v Lúčkach aj hlavný odborník (nasledoval bezprostredne po zasadnutí výboru), v diskusii na túto tému výbor nepokračoval.

**Ad 7:** D. Daniš otvoril diskusiu na tému vymenovania hlavného odborníka pre patológiu. Skonštatoval, že podľa posledných ústnych informácii MZ SR neakceptovalo stanovisko výboru a nomináciu kandidáta našej odbornej spoločnosti. V diskusii, do ktorej sa zapojili všetci prítomní, prevládla s uvedenou skutočnosťou nespokojnosť. D. Daniš vyjadril svoj názor, že problematiku hlavného odborníka netreba vnímať cez konkrétne osoby, ale systémovo. Súčasne prejavil ochotu, že v prípade, že by niekto súčasnú snahu výboru, aby sa stal hlavným odborníkom predseda výboru SSP SLS (D. Daniš) vnímal ako presadzovanie osobných záujmov, je ochotný sa tejto funkcie vzdať a bude podporovať zvolenie nového predsedu z terajších členov výboru. **Preto výbor po dlhšej diskusii poveril D. Daniša, aby sa písomne obrátil na generálneho riaditeľa M. Miklošiho so žiadosťou o prijatie delegácie výboru SSP SLS,** ktorá bude žiadať vysvetlenie uvedenej skutočnosti – neakceptovania názoru odbornej väčšiny, ktorú predstavuje výbor SSP SLS . Súčasne výbor navrhol, aby D. Daniš písomne „preveril“, kto a na základe akých podkladov navrhol za SLK iného kandidáta ako odborná spoločnosť. **V rámci diskusie odznel návrh, že pre budúcnosť by bolo vhodné, aby sa zmenila aj legislatíva v tom zmysle, že funkcia hlavných odborníkov zanikne a jediným partnerom pre MZ SR bude výbor odborných spoločností.**

**Všetci prítomní s návrhmi jednomyseľne súhlasili.**

**Ad 8:** D. Daniš so súhlasom ostatných prizval na zasadnutie výboru aj hlavného odborníka L. Planka. Najprv ho informoval o už prejednaných bodoch zasadnutia výboru. Následne sa spoločne diskutovalo (všetci prítomní) o vymenovaní hlavného odborníka v zmysle vyššie uvedeného (bod. č. 7). D. Daniš zopakoval vyššie uvedené stanoviská a poprosil L. Planka, že v prípade ak bude poverený MZ SR vykonávať funkciu hlavného odborníka, aby to v záujme systémového riešenia odmietol. L. Plank vzal túto skutočnosť na vedomie ale k návrhu sa vyjadril v tom slova zmysle, že treba zmeniť legislatívu.

**Ad 9:** D. Daniš zasadnutie výboru ukončil a všetkým zúčastneným poďakoval za konštruktívnu aktívnu účasť.

V Bratislave, 11.11.2012

Zapísal: D. Daniš